A Tanács közös álláspontja

(2002. október 21.)

egyes felszereléseknek a Kongói Demokratikus Köztársaságba való szállításáról

(2002/829/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) A tagállamok 1993. április 7-én megállapodtak abban, hogy fegyverembargóval sújtják Zairét (a jelenlegi Kongói Demokratikus Köztársaságot).

(2) A Tanács 2002. március 11-én elfogadta az Európai Uniónak a lusakai tűzszüneti megállapodás végrehajtására és a Kongói Demokratikus Köztársaságban zajló békefolyamat végrehajtására irányuló támogatásáról szóló, 2002/203/KKBP tanácsi közös álláspontot [1]. Ez a közös álláspont többek között arról rendelkezik, hogy az Európai Uniónak törekednie kell arra, hogy a leszerelési folyamat a lusakai megállapodás alapján gyorsan végbe menjen, és támogatást kell nyújtania az ország újjáépítéséhez és fejlesztéséhez.

(3) Az Afrikában a konfliktusok megelőzéséről, kezeléséről és rendezéséről szóló, 2001. május 14-i 2001/374/KKBP tanácsi közös álláspont [2] előírja, hogy az Európai Unió növelje Afrikában a háborút követő helyzetben a leszereléshez nyújtott támogatását, különös figyelemmel az aknamentesítésre.

(4) A fegyverzetembargót ezért úgy kell módosítani, hogy megengedettek legyenek bizonyos kivételek,

ELFOGADTA EZT A KÖZÖS ÁLLÁSPONTOT:

1. cikk

(1) Tilos a tagállamok állampolgárai által vagy a tagállamok területéről – függetlenül attól, hogy származási helyük a tagállamok területe-e vagy sem – mindennemű fegyverzet és kapcsolódó hadianyag, ezen belül lőfegyver és lőszer, katonai jármű és felszerelés, katonai jellegű felszerelés és a fentiek alkatrészeinek a Kongói Demokratikus Köztársaságba való szállítása és értékesítése.

(2) Az (1) bekezdést nem kell alkalmazni az alábbiakra:

a) kizárólag az Egyesült Nemzetek személyzetének személyes felhasználására ideiglenesen a Kongói Demokratikus Köztársaságba kivitt szállítmányok;

b) a Kongói Demokratikus Köztársaságba kizárólag a média képviselői, valamint a humanitárius és fejlesztési feladatokat ellátó dolgozók és a kapcsolódó személyzet személyes felhasználása céljából ideiglenesen kivitt, kizárólag humanitárius vagy védelmi célra szánt, nem halálos katonai felszereléseket tartalmazó szállítmányok;

c) a gyalogság elleni szárazföldi aknák eltávolítására és megsemmisítésére használt felszerelések.

(3) A tagállamok a (2) bekezdésnek megfelelő szállításokat eseti alapon bírálják el, teljes mértékben figyelembe véve az Európai Unió fegyverzetkivitelre vonatkozó magatartási kódexét. A tagállamok megfelelő óvintézkedéseket írnak elő a (2) bekezdés alapján kiadott engedélyekkel való visszaélések ellen, és adott esetben rendelkeznek a felszerelések visszaszállításáról.

2. cikk

A tagállamok azonnal tájékoztatják egymást és a Bizottságot az e közös álláspont alapján tett intézkedésekről, és kicserélik egymással az e közös állásponttal kapcsolatban rendelkezésükre álló egyéb fontos információkat.

3. cikk

A fenti intézkedések hatásának a lehető legnagyobb kihasználása érdekében az Európai Unió erőfeszítéseket tesz annak irányában, hogy más országokat arra ösztönözzön, hogy az e közös álláspontban foglalt intézkedésekhez hasonló intézkedéseket fogadjanak el.

4. cikk

Ez a közös álláspont elfogadásának napján lép hatályba.

Felülvizsgálatát folyamatosan végzik.

5. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 2002. október 21-én.

a Tanács részéről

az elnök

P. S. Møller

[1] HL L 68., 2002.3.12., 1. o.

[2] HL L 132., 2001.5.15., 3. o.

--------------------------------------------------